Хамэ къэралхэм къикIахэм зыщIагъакъуэ
Хабзэ хъуауэ, КъБКъУ-м илъэс къэс еджакIуэ къокIуэ хамэ къэрал зэмылIэужьыгъуэхэм щыщ щIалэгъуалэ. Мы гъэм апхуэдэхэр къикIащ Мысырым, Тыркум, Сирием, Суданым, Финляндием. КъыздэкIуа щIыналъэм, еджапIэм щыщыIэ хабзэхэм, дуней еплъыкIэхэм ахэр нэхъ тыншу есэн, жылагъуэм лъэпощхьэпоуншэу хэзэгъэн папщIэ, университетым мы зэманым щокIуэкI зэIущIэ щхьэпэхэр. Урысыбзэ зыIурылъхэм — а бзэмкIэ, ар зымыщIэ студентхэм папщIэ инджылызыбзэкIэ, хьэрыпыбзэкIэ, адыгэбзэкIэ къызэрагъэпэщ а зэпсэлъэныгъэхэр.
КъБКъУ-м и пресс-IэнатIэм и лэжьакIуэ Брай Марие хъыбар къызэрыдигъэщIам-кIэ, хамэ щIыпIэхэм къикIа апхуэдэ студент 30-м щIигъу къызрихьэлIа лекцэ щхьэпэ къыщызэрагъэпэщащ университетым. Абы зэрыщыжаIамкIэ, КъБКъУ-м зэрыщIэсыну япэ мазибгъум студентхэм яджынур урысыбзэм и закъуэщ. ИужькIэ, а бзэм хуэшэры-уэ хъуа нэужь, ахэр гуп щхьэхуэ-щхьэхуэ ящIынущ, щхьэж зыхуеджэну IэщIагъэм елъытауэ.
УФ-м и щIыналъэм щызекIуэ хабзэхэм, студент гъащIэм пыщIа щхьэхуэныгъэхэм а щIалэгъуалэр щыгъуазэ хуащIащ республикэм и паспорт-визэ IэнатIэм и IэщIагъэлIхэм, университетым и егъэджакIуэ-хэм. КъБКъУ-м и СПО къудамэм хамэ къэралыбзэхэмкIэ и кафедрэм и унафэщI Сэбаншы Валентинэ студентхэм яжри-Iащ ахэр зыгъэпIейтей сыт хуэдэ IуэхухэмкIи сэбэп, щIэгъэкъуэн яхуэхъуну зэры-хьэзырыр. «Псом япэрауэ, фи дэфтэрхэр зыхуей хуэвгъэзэнщ, фIэкIыпIэншэ ме-дицинэ страхованэр фщIынщ, — къыхигъэщащ абы. — А Iуэхухэм къадэкIуэу зэфIэкIынущ фи псэупIэхэм епха Iуэхухэ-ри».
Къэбэрдей-Балъкъэрымрэ Кавказ Ищхъэрэмрэ нэхъыфIу зрагъэцIыхун папщIэ, нэгъуэщI къэралхэм къикIа студентхэм зыщрагъэплъыхьынущ а щIыналъэхэм я щIыпIэ дахэхэм. Апхуэдэу ахэр щагъэгъуэзэнущ ди республикэм щыпсэу лъэпкъхэм я тхыдэхэм, щэнхабзэхэм, зэрахьэ хабзэхэм.
ЖЫЛАСЭ Маритэ.
